2021. gada 24. janvārī

**Šici izcīna zeltu BMW Sprinta pasaules kausā**

Svētdien, 24. janvārī sacensību otrā diena noslēdzās ar trešo un pēdējo BMW Sprinta Pasaules kausu šajā sezonā, kurā tika noskaidroti arī Sprinta kausa kopvērtējuma uzvarētāji visās trīs disciplīnās.

BMW Sprinta Pasaules kausā piedalās pamatsacensību 15 ātrākie sportisti no katras disciplīnas. No latviešiem Sprinta kausā piedalījās Riks Kristens Rozītis, Gints Bērziņš, Oskars Gudramovičš/Pēteris Kalniņš, Mārtiņš Bots/Roberts Plūme, Andris Šics/Juris Šics, Kendija Aparjode un Elīza Tīruma.

Vīru konkurencē labākais no latviešiem juniors Gints Bērziņš, kuram izcīnīta 11. vieta ar finiša laiku 32.634 sekundes, līderim piekāpjoties par 0.293 sekundēm. Savukārt Rikam Kristenam Rozītim finiša laiks 32.682 sekundes un 15. pozīcija.

BMW Sprinta Pasaules kausa uzvarētājs – krievs Semjons Pavļičenko *(Semen Pavlichenko),* kurš uzstādīja jaunu trases rekordu, trasi izbraucot 32.341 sekundē. Otrais, Pavļičenko piekāpjoties par 0.080 sekundēm, - itālis Kevins Fišnallers *(Kevin Fischnaller),* bet trešais – titulētais vācietis Fēlikss Lohs *(Felix Loch)* [+0.087].

Divvietīgo ekipāžu konkurencē uzvara brāļiem Šiciem, uzrādot absolūti labāko laiku – 29.958 sekundes. Otrie – mājinieki Štojs/ Kollers *(Steu/Koller),* kuri Šiciem piekāpās vien par 0.001 sekundi. Trešie – vācieši Eggerts/Benekens *(Eggert/Benecken)* [+0.011].

Tūlīt aiz goda pjedestāla, ceturtajā vietā – Oskars Gudramovičs/Pēteris Kalniņš, kuri, labi aizvadot braucienu, finišēja 30.015 sekundēs, savukārt, Latvijas jaunākā ekipāža Mārtiņš Bots/Roberts Plūme ar finiša laiku 30.054 sekundes izcīnīja sesto vietu.

Dāmu cīņā par goda pjedestālu BMW Sprinta kausā ātrākā no latvietēm – Elīza Tīruma, kura ar finiša laiku 30.289 sekundes izcīnīja 10. vietu. Savukārt, finiša laiks 30.449 sekundes un 15. vieta – Kendijai Aparjodei.

BMW Sprinta kausa uzvarētāja – vāciete Jūlija Taubitsa *(Julia Taubitz),* kurai finišā 30.041 sekunde. Otrā un trešā – Taubitsas komandas biedres Nātālija Gaizenbergere *(Natalie Geisenberger)* [+0.029] un Dajana Eitbergere *(Dajana Eitberger)* [+0.091].

BMW Sprinta pasaules kausa trīs posmu kopvērtējumā Andris Šics/Juris Šics ar 231 punktiem izcīna otro vietu. Pirmie ar 270 punktiem – austrieši Štojs/Kollers *(Steu/Koller),* bet trešie – vācieši Eggerts/ Benekens *(Eggert/Benecken),* kuriem 196 punkti.

Pasaules labākie kamaniņu braucēji tālāk dosies uz Kēningzi, Vāciju, kur jau nākamajā nedēļas nogalē, no 30. līdz 31. janvārim norisināsies svarīgākās sezonas sacensības – 50. FIL Pasaules čempionāts.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456